KOMISSION TIEDONANTO

Täysi hyöty EU:n digitaalisista koronatodistuksista:

ohjeita ja suosituksia EU:n jäsenvaltioille kansalaisten vapaan liikkuvuuden ja lentoliikennealan elpymisen tukemiseksi

(2021/C 313/02)

1. Johdanto

EU:n digitaalinen koronatodistus (1) tuli käyttöön kaikissa Euroopan unionin jäsenvaltioissa 1. heinäkuuta 2021. EU:n digitaalisen järjestelmän avulla voidaan maksutta myöntää, todentaa ja hyväksyä todistuksia, jotka toimivat todisteena rokotuksesta, negatiivisesta SARS-CoV-2-testituloksesta tai covid-19-taudista parantumisesta. Euroopan komissio, Euroopan parlamentti ja neuvosto sekä kansalliset viranomaiset ovat yhdessä luoneet täysin uuden järjestelmän, joka auttaa palauttamaan vapaan liikkuvuuden unionissa, ja saattaneet sen onnistuneesti käyttöön ennätysajassa. Yhdessä onnistuneen rokotuskampanjan kanssa, joka on virstanpylväs pandemian torjunnassa, EU:n digitaalisella koronatodistuksella on merkittävä myönteinen vaikutus EU:n kansalaisten ja asukkaiden jokapäiväiseen elämään. Tätä täydennetään muilla aloitteilla, joilla autetaan kansalaisia käyttämään oikeuttaan vapaaseen liikkuvuuteen. Näitä ovat neuvoston suosituksessa (EU) 2020/1475 (2) hyväksytty yhteinen lähestymistapa covid-19:sta johtuviin vapaan liikkuvuuden rajoituksiin, Euroopan tautienehkäisy- ja -valvontakeskuksen julkaisema viikoittainen liikennevalokartta (3), Re-Open EU -verkkosivusto (4) sekä Euroopan matkailualan covid-19-turvaleima (5).

Tuskin neljä kuukautta on kulunut siitä, kun Euroopan komissio esitti EU:n digitaalisen koronatodistuksen käyttöönottoa koskevan lainsäädäntöehdotuksen, mikä on jälleen osoitus eurooppalaisen yhteistyön todellisesta lisäarvosta. Tämän on mahdollistanut EU:n lainsäätäjien ja eurooppalaisten ja kansallisten teknisten asiantuntijoiden sitoutuneisuus ja omistautuneisuus kaikissa jäsenvaltioissa sekä koko toimialalla. EU:n digitaalisen koronatodistuksen käyttöönotto luo myös uusia ennätyksiä: digitaalisia todistuksia on myönnetty jo yli 270 miljoonaa, mikä on osoitus vahvasta kiinnostuksesta todistuksen käyttöön. Todistukset ovat yhteentoimivia jo yli 30 maassa. EU:n digitaalisesta koronatodistuksesta annetun asetuksen yleisenä tavoitteena on helpottaa vapaata liikkuvuutta koskevan oikeuden käyttämistä unionissa covid-19-pandemian aikana, ja tämän tavoitteen saavuttaminen on digitaalisen koronatodistuksen käyttöönoton myötä paljon lähempänä.

EU:n digitaalinen koronatodistus tulee käyttöön aikana, jolloin lähes kaksi kolmasosaa unionin aikuisväestöstä on saanut vähintään yhden covid-19-rokoteannoksen ja unioni on hankkinut riittävästi rokoteannoksia saavuttaakseen tavoitteensa, jonka mukaan vähintään 70 prosenttia aikuisväestöstä on rokotettu kesän 2021 loppuun menneessä.

Lentomatkailu ovat yksi EU:n digitaalisen koronatodistuksen ensimmäisistä laajamittaisista käyttötapauksista. Heinäkuun 2021 alkuun mennessä lentoliikenne oli kasvanut 20 prosenttia, ja sen odotetaan olevan yli 60 prosenttia vuoden 2019 heinäkuun liikennemäärästä (6). Lentoliikenteen määrä kasvaa edelleen asteittain kesän aikana, kun EU:n kansalaiset ja asukkaat pyrkivät jälleen käyttämään liikkumisvapauttaan – olipa kyse lomasta, ystävien ja sukulaisten luona vierailusta tai työmatkoista. Matkailualan odotetaan hyötyvän suuresti EU:n digitaalisen koronatodistuksen käyttöönotosta. Nopeasti kasvava lentomatkailu on osoitus EU:n digitaalisen koronatodistuksen tarjoamista mahdollisuuksista vahvistaa elpymistä ja pitää samalla pandemia hallinnassa. Samaan aikaan lentomatkustajien määrän kasvu edellyttää, että kaikki asianomaiset toimijat varmistavat saumattoman täytäntöönpanon, erityisesti todistusten tarkastamisen osalta. Kuten jäljempänä esitetään, komission kyselytutkimus on osoittanut, että EU:ssa on tällä hetkellä 15 erilaista koronatodistusten tarkastusyhdistelmää, joista osaan näyttää liittyvän vältettävissä olevaa päällekkäisyyttä. Euroopan lentoturvallisuusviraston (EASA) ja Euroopan tautienehkäisy- ja -valvontakeskuksen (ECDC) yhteisessä asiakirjassa ”COVID-19 Aviation Health Safety Protocol” todetaan, että jos tarkastus on suoritettu luotettavasti ennen lähtöä, ei ole lääketieteellistä syytä tehdä saman todistuksen lisätarkastuksia myöhemmin matkan aikana. Koordinoitu toimintamalli auttaisi välttämään lentoliikennejärjestelmiin mahdollisesti kohdistuvaa painetta ja mahdollistaisi EU:n digitaalisen koronatodistuksen täysimittaisen hyödyntämisen sekä terveyspolitiikan että yksittäisten matkustajien mukavuuden ja terveyden kannalta.

Lentomatkustus EU:n ulkopuolisiin maihin ja EU:n ulkopuolisista maista on edelleen vähäistä. Vaikka EU:n digitaalinen koronatodistus kehitettiin pääasiassa helpottamaan matkustamista unionissa, siitä voi tulla kansainvälistä matkustamista helpottava maailmanlaajuinen standardi. Järjestelmä suunniteltiin alusta alkaen avoimen lähdekoodin ratkaisuksi, jolla edistetään yhteistä pandemian torjuntaa.

Kaikki Euroopan talousalueen (ETA) kumppanit sekä Sveitsi ovat jo mukana EU:n koronatodistusjärjestelmässä (7). Kuten asetuksessa säädetään, komissio osallistuu myös aktiivisesti digitaalisia todistuksia koskevaan monenväliseen työhön, erityisesti Kansainvälisen siviili-ilmailujärjestön (ICAO) ja Maailman terveysjärjestön (WHO) kanssa, korkeiden standardien ja yhteentoimivuuden varmistamiseksi. Tämän lisäksi monet kansainväliset kumppanit ovat lähestyneet EU:ta kahdenvälisesti saadakseen tietoa EU:n digitaalisesta koronatodistusjärjestelmästä. Kaikki tekniset eritelmät ovat julkisesti saatavilla (8), ja Euroopan komissio tekee jo yhteistyötä niiden asiasta kiinnostuneiden kansainvälisten kumppaneiden kanssa, jotka haluavat ottaa käyttöön suojatun todentamisjärjestelmän digitaalisia koronatodistuksia varten ja käyttää EU:n koronatodistusjärjestelmää.

2. EU:n digitaalisen koronatodistuksen tarkastaminen lentomatkustamisen yhteydessä

EU:n digitaalisella koronatodistuksella pyritään siihen, että todistusten haltijoiden olisi helpompi käyttää oikeuttaan vapaaseen liikkuvuuteen (9) covid-19-pandemian aikana. Se tarjoaa jäsenvaltioille luotettavan välineen varmistaa, että covid-19-pandemian johdosta käyttöön otettuja vapaan liikkuvuuden rajoituksia noudatetaan (10).

Suojattu todentaminen on yksi EU:n digitaalisen koronatodistuksen keskeinen osatekijä. EU:n jäsenvaltiot päättävät asetuksessa (EU) 2021/953 vahvistetuissa puitteissa (11), tarkastetaanko EU:n digitaaliset koronatodistukset ja milloin ja miten. Koordinoitu toimintamalli voisi edistää tämän prosessin virtaviivaistamista. EU:n jäsenvaltiot suorittavat tällaisia tarkastuksia monin eri tavoin pannakseen täytäntöön tiettyjä kansanterveystoimenpiteitä, kuten rajatylittävään matkustamiseen sovellettavia maahantulovaatimuksia. Asetuksen (EU) 2021/953 3 artiklan 9 kohdassa säädetään, että rajatylittävien liikennepalvelujen tarjoajien, jotka on nimetty tarkastamaan todistuksia, on varmistettava, että EU:n digitaalisten koronatodistusten todentaminen sisällytetään tapauksen mukaan osaksi rajatylittävän liikenneinfrastruktuurin, kuten lentoasemien, satamien sekä rautatie- ja linja-autoasemien, toimintaa.

On erittäin tärkeää, että jäsenvaltiot ilmoittavat kansalaisille ja toiminnanharjoittajille nopeasti toimenpiteistä, joita ne toteuttavat matkustusrajoitusten poistamiseksi tai käyttöönottamiseksi. Jäsenvaltiot sopivat sähköisten terveyspalvelujen verkostossa komission tukemana validointisääntöjen kodifiointia koskevista suuntaviivoista (12), jotka auttaisivat merkittävästi tarkastusprosessissa.

EU:n jäsenvaltioiden käyttöön ottaman matkustajatietolomakkeen täyttämisvaatimuksen ohella digitaalisten todistusten digitaalisella todentamisella pyritään välttämään pullonkauloja ja siten vähentämään lentoasemien ruuhkautumista ja jonotusaikoja erityisesti ruuhka-aikoina. Ruuhkautumista olisi vältettävä mahdollisten covid-19-tartuntojen riskin pienentämiseksi. Tarkastusten toteuttamistapa ja ajoitus vaikuttavat siihen, missä määrin pullonkauloja vältetään. Tähän mennessä lentoasemat ja lentoyhtiöt ovat pyrkineet hallitsemaan kasvavaa matkustajavirtaa esimerkiksi avaamalla uudelleen suljettuja terminaaleja ja lisäämällä henkilöstöä lentoyhtiöiden lähtöselvityksissä tai tiedotuspisteissä. Tämä on auttanut hallitsemaan matkustajamäärien alkavaa kasvua, mutta vaarana on, ettei kapasiteetti riitä myöhemmin kesällä 2021 odotettuun tarpeeseen vastaamiseksi. Lentoasemat, jotka olivat ruuhkautuneita jo vuonna 2019, saavuttavat todennäköisesti kapasiteettirajansa 50–60 prosentissa vuoden 2019 liikennemäärästä. Vaikka tilanne ei ole vielä johtanut merkittäviin ruuhkiin, jo heinäkuun 2021 alussa EU:n lentoasemat toimivat noin 45 prosentilla vuoden 2019 matkustajamäärästä. Sujuva ja häiriötön matkustajakokemus auttaa toiminnanharjoittajia selviytymään matkustajalentoliikenteen kasvusta tulevina viikkoina.

Joissakin EU:n jäsenvaltioissa lentoyhtiöt tarkastavat EU:n digitaaliset koronatodistukset, minkä vuoksi on tärkeää, että niiden käyttöön annetaan tarvittava todentamisohjelmisto. Kansainvälisen lentoasemien järjestön (ACI Europe) äskettäin tekemän kyselytutkimuksen mukaan lentoaseman pitäjien kohtaamat suurimmat ongelmat ovat tarkastusten lisääntyminen (64 prosenttia) ja lentoasemien tiloissa tehtävät tarkastukset (54 prosenttia). Samassa tutkimuksessa 82 prosenttia lentoaseman pitäjistä ilmoitti, ettei EU:n digitaalisia koronatodistuksia tarkasteta lentoaseman ulkopuolella ennen lähtöä (13). Joissakin EU:n jäsenvaltioissa tietyt säännöt poikkeavat edelleen sähköisten terveyspalvelujen verkoston antamista ohjeista, joita muutoin noudatetaan EU:n laajuisesti.

EU:n jäsenvaltioiden keskuudessa on tehty kyselytutkimus siitä, miten EU:n digitaalinen koronatodistus tarkastetaan lentomatkustamisen yhteydessä. Kysely paljasti, että tarkastusprosessi on tällä hetkellä organisoitu 15:llä eri tavalla. Jotkin EU:n jäsenvaltiot ovat esimerkiksi päättäneet siirtää koronatodistusten tarkastusvastuun lentoasemille, kun taas toiset ovat asettaneet tämän velvoitteen lentoyhtiöille ja jotkin näille molemmille. Monet EU:n jäsenvaltiot ovat myös päättäneet, että viranomaiset tarkastavat saapuvien matkustajien digitaaliset koronatodistukset. Vaikka EU:n digitaalinen koronatodistus on kehitetty muun muassa esteettömän matkustamisen helpottamiseksi erityisesti Schengen-alueella, on tärkeää korostaa, että EU:n digitaalinen koronatodistus ei ole matkustusasiakirja eikä matkustamisen edellytys (14).

EU:n ilmailun sisämarkkinat tarvitsevat EU:n digitaalista koronatodistusta välineenä, jonka avulla voidaan selviytyä kasvavista matkustajavirroista vuoden 2021 kesäkuukausina ja elpymisen aikana. EU:n digitaalisen koronatodistuksen onnistuneen yhteisen käyttöönoton jälkeen seuraavana askeleena on oltava turvallisen ja saumattoman matkustamisen helpottaminen edelleen pandemian aikana.

Euroopan komission yksiköt antoivat operatiivisia suosituksia 28. kesäkuuta 2021 julkaistussa tiedotteessa ”Making the most the EU Digital COVID Certificates in Aviation: Recommendations and guidance for Member States” (15). Kansallisista terveysalan asiantuntijoista koostuva sähköisten terveyspalvelujen verkosto antoi 30. kesäkuuta 2021 ohjeasiakirjan (16), jossa esitetään EU:n digitaalisen koronatodistuksen käyttöön lentomatkustamisessa liittyvät tekniset ja operatiiviset osatekijät. Asiakirjassa esitetään useita todentamisvaihtoehtoja, jotka ovat mahdollisia sekä oikeudellisesti (tietosuojan näkökulmasta täysin EU:n yleisen tietosuoja-asetuksen (17) mukaisesti) että teknisesti.

Tässä tiedonannossa pyritään esittämään EU:n jäsenvaltioille yleiset periaatteet, parhaat käytännöt, suositukset ja ohjeet, joilla helpotetaan EU:n digitaalisten koronatodistusten tarkastamista ilmailualalla siirryttäessä kesän huippusesonkiin ja sen jälkeiseen aikaan. Tämä on ensi vaiheessa tärkeintä lentoliikenteessä, mutta digitaalinen koronatodistus olisi otettava asteittain käyttöön myös muissa liikennemuodoissa (esim. lautoilla, risteilyaluksilla, rautateillä ja maantieliikenteessä), jos se on mahdollista ja ottaen huomioon niiden erityispiirteet.

3. Suositeltu toimintamalli

Tässä jaksossa esitetään joukko ohjeita ja suosituksia, jotka on osoitettu EU:n jäsenvaltioille. Lentoyhtiöillä ja lentoasemilla, jotka ovat lähimpänä matkustajaa, on myös tärkeä rooli ja vastuu, jotta EU:n digitaalisesta koronatodistuksesta saadaan täysi hyöty ilmailualalla.

Asetuksessa (EU) 2021/953 täsmennetään, että jos jäsenvaltiot hyväksyvät EU:n digitaalisen koronatodistuksen, niiden on pidätyttävä asettamasta vapaata liikkuvuutta koskevia lisärajoituksia, kuten matkustamiseen liittyvä lisätestaus SARS-CoV-2-infektion varalta tai matkustamiseen liittyvä karanteeni tai eristys, paitsi jos ne ovat tarpeen ja oikeasuhteisia kansanterveyden turvaamiseksi covid-19-pandemian johdosta, kun otetaan huomioon myös saatavilla oleva tieteellinen näyttö, mukaan lukien ECDC:n suosituksen (EU) 2020/1475 perusteella julkaisemat epidemiologiset tiedot, sanotun kuitenkaan rajoittamatta jäsenvaltioiden toimivaltaa asettaa rajoituksia kansanterveyteen liittyvistä syistä. Suosituksessa (EU) 2020/1475 täsmennetään, että EU:n jäsenvaltioiden olisi vapaata liikkuvuutta koskevia rajoituksia hyväksyessään ja soveltaessaan noudatettava EU:n oikeuden periaatteita, erityisesti suhteellisuus- ja syrjimättömyysperiaatteita, ja toimittava koordinoidusti.

Jotta selkeytettäisiin tilannetta matkustajien kannalta ja varmistettaisiin saumaton ja häiriötön matkustuskokemus, kaikkien tarkastusprosessiin osallistuvien toimijoiden on oltava täysin tietoisia roolistaan ja tarvittavista toimista. EU:n digitaalisen koronatodistuksen sujuvan toteutuksen kannalta on olennaisen tärkeää, että EU:n jäsenvaltiot antavat asianomaisille sidosryhmille ja suurelle yleisölle selkeitä, ymmärrettäviä ja oikea-aikaisia tietoja vapaan liikkuvuuden rajoituksista. EU:n jäsenvaltioiden olisi varmistettava, että Re-Open EU -verkkosivustolla julkaistut tiedot ovat täydellisiä, ajantasaisia ja helposti ymmärrettäviä sekä EU:n jäsenvaltioiden että kolmansien maiden osalta.

Jäsenvaltioiden olisi myös päivitettävä ja julkaistava sovellettavat validointisäännöt täysin avoimesti. Säännöt olisi julkaistava EU:n digitaalisen koronatodistuksen yhdyskäytävässä, joka tukee tätä toimintoa ja jakaa tietoa todentajille ja lompakkosovelluksille. Säännöt olisi lisäksi asetettava saataville Re-Open EU -sivustolla. Avoimuuden vuoksi sääntöjen olisi selkeästi sisällettävä kaikki asiaankuuluvat tiedot, kuten luettelot rokotteista, joiden osalta todistukset on hyväksytty. Jäsenvaltioiden tällä hetkellä julkaisemat tiedot eivät aina ole selkeitä matkustajien kannalta.

EU:n jäsenvaltioiden olisi varmistettava, että lentoyhtiöt, lentoasemien henkilöstö tai muut EU:n digitaalisten koronatodistusten tarkastamiseen valtuutetut henkilöt saavat täydelliset tiedot omista rooleistaan ja tarvittavista toimista. Nämä tiedot olisi myös asetettava julkisesti saataville, jotta matkustajat saavat tiedon paikoista, joissa he voivat odottaa tarkastuksia.

— Suositus 1: EU:n jäsenvaltioiden olisi varmistettava, että toiminnanharjoittajille ja matkustajille annetaan kattavat, ymmärrettävät ja oikea-aikaiset tiedot tarkastusvaatimuksista ja -prosesseista.

— Suositus 2: EU:n jäsenvaltioiden olisi varmistettava, että Re-Open EU -verkkosivustolla julkaistut tiedot ovat täydellisiä, ajantasaisia ja helposti ymmärrettäviä.

Yhteentoimivien EU:n digitaalisten koronatodistusten kehittäminen on ennennäkemätön askel, jolla estetään EU:n jäsenvaltioiden erilaisiin teknisiin eritelmiin perustuvien yksittäisten digitaalisten todistusten tilkkutäkki. EU:n jäsenvaltiot ovat hyväksyneet sähköisten terveyspalvelujen verkoston kautta ohjeasiakirjan EU digitaalisen koronatodistuksen validointisäännöistä, joiden avulla voidaan todentaa todistuksen aitouden lisäksi myös se, että todistus on sovellettavien matkustussääntöjen mukainen. Kun lentoyhtiöiden tai lentoasemien pitäjien edellytetään tarkastavan EU:n digitaaliset koronatodistukset, EU:n jäsenvaltioiden olisi julkaistava päivitetyt validointisäännöt ja pidettävä ne ajan tasalla. Vaikka onkin oltava mahdollista esittää EU:n digitaalinen koronatodistus henkilökohtaisesti lähtölentoasemalla ja tarkastaa manuaalisesti, että sovellettavia sääntöjä on noudatettu, toiminnanharjoittajien ja viranomaisten olisi tuettava sääntöjen noudattamisen sähköisiä tarkastusprosesseja. Tämä nopeuttaa tarkastusprosesseja.

— Suositus 3: EU:n jäsenvaltioiden olisi sisällytettävä sovellettavat matkustussäännöt tarkastusprosesseihin ja asetettava toiminnanharjoittajien saataville tarkastussovellus, jolla todennetaan asiaa koskevien sääntöjen noudattaminen sähköisten terveyspalvelujen verkoston hyväksymien validointisääntöjä koskevien ohjeiden mukaisesti (18).

— Suositus 4: EU:n jäsenvaltioiden olisi asetettava matkustustietojen validointisäännöt saataville ja pidettävä ne ajan tasalla EU:n digitaalisen koronatodistuksen yhdyskäytävässä.

— Suositus 5: EU:n jäsenvaltioiden olisi mahdollisuuksien mukaan käytettävä sähköisiä todentamiskeinoja sähköisten terveyspalvelujen verkoston asiaa koskevien ohjeiden mukaisesti.

EU:n digitaaliset koronatodistukset perustuvat komission ja jäsenvaltioiden sopimaan, perustamaan ja ylläpitämään luottamuskehykseen asetuksessa (EU) 2021/953 vahvistettujen sovellettavien sääntöjen mukaisesti. Tällä luottamuskehyksellä varmistetaan todistusten luotettava ja suojattu myöntäminen ja todentaminen. Kuten EASA:n ja ECDC:n yhteisessä asiakirjassa ”COVID-19 Aviation Health Safety Protocol” (19) todetaan, jos tarkastus on suoritettu luotettavasti ennen lähtöä, ei ole juurikaan epidemiologisia perusteita tehdä saman todistuksen lisätarkastuksia myöhemmin matkan aikana. Tällaista päällekkäisyyttä olisi vältettävä. Jäsenvaltioiden olisi sen vuoksi tarkastettava EU:n digitaaliset koronatodistukset ensisijaisesti ennen lähtöä. Terveysturvallisuuden kannalta tämä auttaisi myös vähentämään sairaiden matkustajien matkustusriskiä. Saapumisen jälkeen tehtäviin tarkastuksiin voitaisiin soveltaa riskiperusteista lähestymistapaa.

Jotta vältettäisiin useamman kuin yhden toimijan (esim. lentoyhtiöiden ja viranomaisten) tekemät päällekkäiset tarkastukset, viranomaisten, lentoasemien ja lentoyhtiöiden olisi mahdollisuuksien mukaan pyrittävä järjestämään keskitettyjä palvelupisteitä lähtötilanteessa. EU:n jäsenvaltioiden olisi sen vuoksi vältettävä vaatimasta EU:n digitaalisten koronatodistusten tarkastamista useammin kuin kerran lentomatkan aikana (esim. lentoaseman lähtöselvityksessä ja uudelleen koneeseen noustessa). On syytä huomata, että vaatimus tarkastaa asetuksella (EU) 2021/953 käyttöön otetut todistukset ei myöskään sellaisenaan ole peruste rajavalvonnan väliaikaiselle palauttamiselle sisärajoille.

Edellä mainitun EASA:n ja ECDC:n asiakirjan ”COVID-19 Aviation Health Safety Protocol” mukaan lääketieteelliseltä kannalta tehokkain vaihtoehto on tarkastaa EU:n digitaaliset koronatodistukset ennen lähtölentoasemalle saapumista. Tällä hetkellä 82 prosenttia lentoaseman pitäjistä ilmoittaa kuitenkin, että EU:n digitaalisia koronatodistuksia ei tarkasteta lentoaseman ulkopuolella ennen lähtöä (20). EU:n jäsenvaltioita ja liikenteenharjoittajia kannustetaan voimakkaasti varmistamaan, että tarkastus suoritetaan mahdollisimman varhaisessa vaiheessa, mieluiten lentoyhtiön sähköisen lähtöselvitysprosessin aikana tai EU:n jäsenvaltion verkkoportaalin/-palvelun kautta, edellyttäen että tämä tehdään asetuksen (EU) 2021/953 4 artiklan 2 kohdan mukaisesti.

Kun saapumisjäsenvaltio luopuu tietyistä terveyteen liittyvistä matkustusrajoituksista sellaisten matkustajien osalta, joilla on EU digitaalinen koronatodistus tai muu todiste, lähtöjäsenvaltion olisi varmistettava, että kaikki matkustajat ovat esittäneet EU:n digitaalisen koronatodistuksensa ennen lentokoneeseen nousua. Vaikka lentoaseman ulkopuolella tehtävät tarkastukset olisi aina asetettava etusijalle, kaikkien niiden matkustajien todistukset, jotka eivät ole esittäneet niitä lentoaseman ulkopuolella, olisi tällaisissa tapauksissa tarkastettava lähtölentoasemalla. Lentoasemilla tehtäviin tarkastuksiin olisi osoitettava resursseja oikeassa suhteessa tarkastusten määrään, jotta voidaan varmistaa sujuvat matkustajavirrat kaikkina aikoina.

Jäsenvaltioiden ja liikenteenharjoittajien välinen yhteistyö on olennaisen tärkeää näiden ratkaisujen toteuttamiseksi, ja ne edellyttävät lisätoimia sen varmistamiseksi, että ne perustuvat testattuihin ratkaisuihin. Näin varmistettaisiin, että lentoaseman tarkastusprosessi ei heikennä EU:n digitaalisen koronatodistuksen myönteisiä vaikutuksia matkustamisen helppouteen ja matkustajavirtaan, mikä rajoittaa mahdollista terveysturvallisuusriskiä. Sähköisten terveyspalvelujen verkoston mielestä tämä vaihtoehto voi kuitenkin edellyttää pitkää kehittämis- ja testausaikaa, mikä voisi johtaa toteutukseen kesän 2021 jälkeen (21).

EU:n digitaalinen koronatodistus ja tietosuoja EU:n digitaalisen koronatodistuksen luottamuskehyksellä varmistetaan tietosuojan korkein taso Euroopan parlamentin ja neuvoston asetuksen (EU) 2016/679 (22) (yleinen tietosuoja-asetus) mukaisesti. Liikenteenharjoittajat, kuten lentoyhtiöt, voivat käsitellä tietoja, jotka ovat tarpeen sovellettavassa kansallisessa lainsäädännössä vahvistettujen todentamisvelvoitteiden noudattamiseksi, edellyttäen, että ne eivät säilytä QR-koodien sisältämiä henkilötietoja, kuten asetuksessa nimenomaisesti todetaan. Tämä tarkoittaa, että oikeusperustaa, joka tarvitaan, jotta lentoyhtiöt voivat todentaa EU:n digitaaliset koronatodistukset, sovelletaan jo sähköisen lähtöselvityksen yhteydessä, jotta voidaan välttää pullonkauloja ja lentoasemien ruuhkautumista.

— Suositus 6: EU:n jäsenvaltioiden olisi varmistettava, että EU:n digitaalisen koronatodistuksen tarkastus tehdään mahdollisimman varhaisessa vaiheessa ja mieluiten ennen matkustajan saapumista lähtölentoasemalle.

— Suositus 7: EU:n jäsenvaltioiden olisi varmistettava, että lentoaseman pitäjillä on valtuudet tarkastaa EU:n digitaalisia koronatodistuksia ja että ne tekevät yhteistyötä lentoyhtiöiden kanssa helpottaakseen tarkastusprosessin yhdistämistä lähtöselvitysmenettelyihin EU:n digitaalisesta koronatodistuksesta annetun asetuksen säännösten mukaisesti.

Matkustamiseen liittyvät toimenpiteet, kuten matkustajatietolomake tai EU:n digitaalinen koronatodistus, ovat täydentäviä välineitä, joilla on tarkoitus tukea matkustustoiminnan turvallista uudelleen aloittamista ja parantaa samalla EU:n jäsenvaltioiden kontaktien jäljitysvalmiuksia ja vähentää tartuntariskejä. Ihannetapauksessa ne aiheuttaisivat mahdollisimman vähän haittaa matkustajille ja heidän matkustuskokemukselleen. Matkustajatietolomakkeiden kerääminen, samoin kuin EU:n digitaalisen koronatodistuksen tarkastaminen, olisi myös suoritettava mahdollisimman varhaisessa vaiheessa ja mieluiten ennen matkustajan saapumista lähtölentoasemalle, jotta matkustajien ei tarvitsisi käydä läpi useita menettelyjä.

Mahdolliset skenaariot Ennen lähtölentoasemalle saapumista voitaisiin harkita kahta mahdollista skenaariota EU:n digitaalisen koronatodistuksen tarkastamiseksi: 1) Tarkastus lentoyhtiön sähköisen lähtöselvityksen yhteydessä: Tämän käyttötapauksen toiminnallisena etuna on matkustajien terveyteen liittyvien asiakirjojen tarkastaminen yhdessä paikassa ja ennen lähtölentoasemalle saapumista, eikä se edellytä liian monimutkaista teknistä toteutusta. Lisäksi olisi muistettava, että asetuksessa (EU) 2021/953 ja yleisessä tietosuoja-asetuksessa annetaan liikenteenharjoittajille mahdollisuus käsitellä terveystietoja kunhan tietoja ei säilytetä, edellyttäen, että tällaisesta käytöstä säädetään kansallisessa lainsäädännössä. 2) Matkustusasiakirjojen tarkastaminen asetuksen (EU) 2021/953 mukaisesti kehitettyjen erityisten sovellusten ja verkkopalvelun avulla. Tässä skenaariossa voitaisiin harkita EU digitaalisen koronatodistuksen tarkastamisen yhdistämistä jäsenvaltion (digitaaliseen) matkustajatietolomakkeeseen ja muihin terveystoimenpiteisiin/-vaatimuksiin. Myös tämän käyttötapauksen etuna olisi matkustajien terveyteen liittyvien asiakirjojen tarkastaminen yhdessä paikassa ja ennen lähtölentoasemalle saapumista. Koska jälkimmäistä ratkaisua ei ole saatavilla useimmissa jäsenvaltioissa ja se edellyttää kehitys- ja testausaikaa, jäsenvaltioiden ja komission olisi tehtävä yhteistyötä sen toteuttamisen varmistamiseksi mahdollisimman pian kesän 2021 jälkeen (ks. kohta 6.1 sähköisten terveyspalvelujen verkoston asiakirjassa ”Guidelines on Validation of EU Digital COVID Certificates in the context of air transport”) (23).

— Suositus 8: EU:n jäsenvaltioiden olisi pyrittävä parantamaan matkustajatietolomakkeiden ja EU:n digitaalisten koronatodistusten tarkastamisen koordinointia. EU:n jäsenvaltioiden olisi varmistettava tiivis yhteistyö liikennepalvelujen tarjoajien kanssa, jotta EU:n digitaaliset koronatodistukset voidaan tarkastaa samaan aikaan muiden matkustamiseen liittyvien tietojen, kuten matkustajatietolomakkeiden, keräämisen kanssa.

— Suositus 9: EU:n jäsenvaltioiden olisi pyrittävä löytämään ratkaisuja, joilla voidaan tukea EU:n digitaalisten koronatodistusten tarkastamista ja matkustajatietolomakkeiden tietojen keräämistä, tavoitteena ottaa tämä ominaisuus käyttöön tänä syksynä.

4. Päätelmät

EU:n digitaalisen koronatodistuksen nopea kehittäminen ja käyttöönotto on virstanpylväs ja keskeinen panos pandemian torjunnassa. Se osoittaa, miten Eurooppa voi saavuttaa ennätysajassa konkreettisia tuloksia, joilla on myönteinen vaikutus satojen miljoonien EU:n kansalaisten, asukkaiden ja vierailijoiden elämään. EU:n digitaalinen koronatodistus tukee vapaan liikkuvuuden palauttamista Euroopassa säilyttäen samalla pandemian hallinnan korkean tason luotettavuutensa ja helppokäyttöisyytensä ansiosta, ja se on keskeinen tekijä pandemian pahiten koetteleman matkailualan uudelleenkäynnistämisessä. Euroopan komissio, Euroopan parlamentti ja neuvosto sekä EU:n jäsenvaltiot ovat yhdessä toteuttaneet valtavan työn EU:n digitaalisen koronatodistuksen kehittämiseksi ja käyttöönottamiseksi hyvissä ajoin ennen kesäkautta 2021. Lisätoimia ollaan toteuttamassa EU:n digitaalisen koronatodistuksen ja vastaavien terveystietojen tunnustamisen laajentamiseksi EU:n ulkopuolisiin maihin. Tämä loisi perustan kansainvälisen matkailun vastavuoroiselle uudelleen avaamisella, jos epidemiologinen tilanne sen sallii.

Tarkastuskäytäntöjen yhdenmukaistaminen ja digitalisointi ovat avainasemassa, jotta eurooppalaisille voidaan tarjota saumaton matkustuskokemus. Tämän tiedonannon ohjeilla ja yleisillä periaatteilla pyritään edistämään sujuvaa matkustuskokemusta. Komissio kehottaa jäsenvaltioita ja kaikkia lentoliikenteen ekosysteemiin osallistuvia toimijoita työskentelemään yhdessä, jotta EU:n digitaalista koronatodistusta voidaan käyttää koordinoidummin tässä tiedonannossa esitettyjen suositusten pohjalta. Tämä ilmailualalla suositeltu toimintamalli voitaisiin ottaa asteittain käyttöön myös muissa liikennemuodoissa.

(1) Euroopan parlamentin ja neuvoston asetus (EU) 2021/953, annettu 14 päivänä kesäkuuta 2021, kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi, todentamiseksi ja hyväksymiseksi helpottamaan henkilöiden vapaata liikkuvuutta covid-19-pandemian (EUVL L 211, 15.6.2021, s. 1) aikana sekä Euroopan parlamentin ja neuvoston asetus (EU) 2021/954, annettu 14 päivänä kesäkuuta 2021, kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi jäsenvaltioiden alueella laillisesti oleskeleville tai asuville kolmansien maiden kansalaisille covid-19-pandemian aikana sekä kyseisten todistusten todentamiseksi ja hyväksymiseksi (EUVL L 211, 15.6.2021, s. 24).

(2) Neuvoston suositus (EU) 2020/1475, annettu 13 päivänä lokakuuta 2020, koordinoidusta lähestymistavasta vapaan liikkuvuuden rajoittamiseen covid-19-pandemian johdosta (EUVL L 337, 14.10.2020, s. 3).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/

(5) https://ec.europa.eu/growth/content/new-european-tourism-covid-19-safety-seal-available_en

(6) Eurocontrol, päivittäinen liikenteen vaihtelu, Network Manager Area, 8. heinäkuuta 2021 (https://www.eurocontrol.int/Economics/DailyTrafficVariation-States.html?ectl-public).

(7) Covid-19-tautiin liittyviä rokotusta, testausta ja taudista parantumista koskevia todistuksia, jotka Sveitsi myöntää Sveitsin koronatodistusmääräyksen mukaisesti, käsitellään asetuksen (EU) 2021/953 mukaisesti myönnettyjä todistuksia vastaavina todistuksina; ks. komission täytäntöönpanopäätös (EU) 2021/1126, annettu 8 päivänä heinäkuuta 2021, Sveitsin myöntämien koronatodistusten ja Euroopan parlamentin ja neuvoston asetuksen (EU) 2021/953 mukaisesti myönnettyjen todistusten vastaavuuden vahvistamisesta (EUVL L 243, 9.7.2021, s. 49).

(8) EU:n digitaalisen koronatodistuksen eritelmät, jotka kattavat tietorakenteen ja koodausmekanismit, QR-koodi mukaan luettuna, ja joilla varmistetaan, että kaikki todistukset, olivatpa ne digitaalisia tai paperilla, ovat luettavissa ja todennettavissa, ovat saatavilla osoitteessa https://ec.europa.eu/health/ehealth/covid-19_fi

(9) Sellaisena kuin se on vahvistettu Euroopan unionin toiminnasta tehdyn sopimuksen 21 artiklassa ja pantu täytäntöön direktiivillä 2004/38/EY.

(10) Asetuksen (EU) 2021/953 johdanto-osan 6 kappale.

(11) Asetuksen (EU) 2021/953 10 artiklan 3 kohdan mukaan määrä- tai kauttakulkujäsenvaltion toimivaltaiset viranomaiset tai rajatylittävien henkilöliikennepalvelujen tarjoajat, jotka ovat kansallisen lainsäädännön nojalla velvollisia panemaan täytäntöön tiettyjä kansanterveystoimenpiteitä covid-19-pandemian aikana, käsittelevät EU:n digitaalisiin koronatodistuksiin sisältyviä henkilötietoja ainoastaan todistuksen haltijan rokotuksen, testituloksen tai taudista parantumisen todentamiseksi ja vahvistamiseksi. Tätä varten henkilötiedot on rajoitettava siihen, mikä on ehdottoman välttämätöntä. Tämän kohdan nojalla saatuja henkilötietoja ei saa säilyttää. Asetuksen johdanto-osan 30 kappaleessa todetaan, että jos unionin kansalaisilla tai heidän perheenjäsenillään ei ole asetuksen vaatimusten mukaista rokotustodistusta, heille olisi annettava kaikin kohtuullisin tavoin mahdollisuus osoittaa muilla keinoin, että heihin olisi sovellettava vapautusta vapaata liikkuvuutta koskevista rajoituksista, jonka jäsenvaltio myöntää rokotustodistusten haltijoille.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) Perustuu 27 operaattoriin ja 92 lentoasemaan 19:ssä Euroopan maassa (Itävalta, Belgia, Suomi, Ranska, Saksa, Kreikka, Unkari, Irlanti, Italia, Latvia, Liettua, Alankomaat, Puola, Portugali, Romania, Espanja, Ruotsi ja Sveitsi). Näiden lentoasemien osuus EU+ETA+CH-alueen matkustajista on 58 prosenttia.

(14) EU:n digitaalisella koronatodistuksella pyritään helpottamaan mahdollisuuksia käyttää oikeutta liikkua ja oleskella vapaasti jäsenvaltioiden alueella ottamalla käyttöön sitovat ja sellaisenaan sovellettavat yhteiset puitteet kaikissa jäsenvaltioissa.. Näiden yhteisten puitteiden pitäisi myös osaltaan helpottaa SARS-CoV-2:n leviämisen rajoittamiseksi unionin oikeuden vaatimuksia noudattaen käyttöön otettujen vapaata liikkuvuutta koskevien jäsenvaltioiden rajoitusten vähittäistä purkamista koordinoidulla tavalla. Joka tapauksessa neuvoston suosituksen 2020/1475 12 kohdan mukaisesti jäsenvaltiot eivät saisi rajoittaa sellaisten henkilöiden vapaata liikkuvuutta, jotka matkustavat toisen jäsenvaltion alueelle tai alueelta, joka on luokiteltu vihreäksi. Heiltä ei siksi pitäisi edellyttää EU:n digitaalisen koronatodistuksen esittämistä.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_fi

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Yleinen tietosuoja-asetus (EU) 2016/679.

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) EASA/ECDC COVID-19 Aviation Health Safety Protocol: Operational Guidelines for the management of air passengers and aviation personnel in relation to the COVID-19 pandemic, 17. kesäkuuta 2021, saatavilla osoitteessa https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, Survey on Digital COVID Certificates Implementation, 8. heinäkuuta 2021.

(21) Ss. kohta 6.1 sähköisten terveyspalvelujen verkoston asiakirjassa ”Guidelines on Validation of EU Digital COVID Certificates in the context of air transport”, 30. kesäkuuta 2021.

(22) Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

(23) Sähköisten terveyspalvelujen verkoston asiakirja ”Guidelines on Validation of EU Digital COVID Certificates in the context of air transport”, 30. kesäkuuta 2021.